Агенцијата за заштита на правото на слободен пристап до информациите од јавен карактер, врз основа на член 109 став 1 и став 2 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалба изјавена од М.Д. од Куманово, поднесена против Министерство за здравство, по предметот Барање за пристап до информации од јавен карактер, на ден 28.05.2025 година, го донесе следното:

**Р Е Ш Е Н И Е**

Жалбата од М.Д. од Куманово, поднесена против Министерство за здравство, заведена во архивата на Агенцијата за заштита на правото на слободен пристап до информациите од јавен карактер со бр.08-239 на 19.05.2025 година **СЕ ОТФРЛА како ненавремена**.

**О Б Р А З Л О Ж Е Н И Е**

М.Д. од Куманово, електронски на 09.04.2025 година поднел Барање за пристап до информации од јавен карактер до Министерството за здравство, со кое побарал по е-маил му се достави фотокопија или електронски запис од следните информации:

„1. Дали Министерството за здравство поседува Одлука или друг документ добиен од Уставниот суд на РСМ со кој во Известувањето од министерот за здраство бр.17-2579/2 од 11.03.2025 г. (потпишано со факсимил на министерот Арбен Таравари) в.в. со Извештај од работата на Комисијата за вршење надзор над законитоста на работата во вршењето на јавното овластување на Стоматолошката комора, е утврдено дека Стоматолошката комора на Македонија не ја испочитувала и не ја спровела времената мерка на Уставниот суд на РСМ по Решение на Уставниот суд У.бр.147/2021 од 21.02.2024г.?

2. Доколку поседувате таков документ Ве молам доставете го во прилог на одговорот. “

Имателот на информации на ова Барање не одговорил во законски предвидениот рок.

Барателот на информацијата, поднел Жалба заведена во Агенцијата со бр.08-239 на 19.05.2025 година.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата **ја отфрли како ненавремена**, поради следното:

Агенцијата му укажува на Барателот дека Жалбата е ненавремена, бидејќи е поднесена на 16.05.2025 година, односно по истекот на законскиот рок за поднесување жалба до Агенцијата.

Имено во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Согласно член 14 од Упатството за спроведување на Законот за слободен пристап до информации од јавен карактер „Ако имателот на информацијата, **во рок од 20**, односно 30 дена, не му овозможил на барателот пристап до информацијата и **ако не донесе и не му достави на барателот решение за одбивање,** ниту бара продолжување на рокот,се смета дека барањето е одбиено, **по што барателот може да поднесе жалба до Агенцијата во рок од 15 дена, по истекот на рокот од 20 дена (молчење на управата)**.”

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

во случај кога рокот му е продолжен, односно 10 дена во случај на повторно барање

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата